สะพานมิตรภาพไทย-ลาว แห่งที่ 5 ช่องทางให้ประชาชนไปมาหาสู่กัน เพิ่มโอกาสทางเศรษฐกิจสองประเทศ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม หารือทวิภาคีกับนายพันคำ วิพาวัน นายกรัฐมนตรีสาธารณรัฐประชาธิปไตยประชาชนลาว  (สปป. ลาว ) โดยนายกรัฐมนตรี ยินดีที่ได้ร่วมเป็นประธานในพิธีวางศิลาฤกษ์โครงการก่อสร้าง สะพานมิตรภาพฯ แห่งที่ 5 นายกรัฐมนตรีทั้งสองฝ่าย เชื่อมั่นว่าสะพานแห่งนี้ จะเป็นสัญลักษณ์ที่สำคัญที่แสดงถึงความเป็นมิตรที่ใกล้ชิด และทำให้ความสัมพันธ์ของประเทศและประชาชนใกล้ชิดกันมากขึ้น ช่วยเพิ่มโอกาสทางเศรษฐกิจให้แก่ทั้งสองประเทศ เนื่องจากจะเป็นทางเลือกการขนส่งระหว่างไทยกับ สปป. ลาว รวมทั้งส่งเสริมการขนส่งเส้นทางหมายเลข 8 (R8) ระหว่างไทย–ลาว–เวียดนามให้สะดวกยิ่งขึ้น ในส่วนของประเด็นเกี่ยวกับการเชื่อมต่อระบบรางของไทยกับรถไฟลาว – จีน  นายกรัฐมนตรีทั้งสองฝ่าย สั่งการให้หน่วยงานที่เกี่ยวข้องหารือกันอย่างใกล้ชิด เพื่อลดอุปสรรคในการขนส่งและใช้ประโยชน์จากโครงสร้างพื้นฐานที่มีให้เต็มที่ ซึ่งต้องการเห็นความคืบหน้า อำนวยความสะดวก ขจัดอุปสรรคต่างๆภายหลังการหารือนายกรัฐมนตรี สปป. ลาว กล่าวแสดงความยินดีที่ได้มาร่วมงาน การก่อสร้างนี้เป็นความพยายามมุ่งมั่นของรัฐบาลทั้งสองประเทศ เพื่ออำนวยความสะดวกประชาชนทั้งสองฝั่ง การขนส่ง ส่งเสริมการค้า การลงทุน ท่องเที่ยว สนับสนุนการพัฒนาทั้งสองประเทศ เพื่อประโยชน์สูงสุดของประเทศและประชาชน ในตอนท้ายยังได้อวยพรให้สองประเทศเจริญรุ่งเรืองยิ่งขึ้น